Ֆիլ Ֆոդեն

**Ֆիլ Ֆոդեն** (, ), անգլիացի պրոֆեսիոնալ ֆուտբոլիստ։ Ներկայումս հանդես է գալիս Մանչեսթեր Սիթիի կազմում։ Խաղում է կենտրոնական կիսապաշտպանի դիրքում։

## Ակումբային կարիերա
### Մանչեսթեր Սիթի
Ֆոդենը Մանչեսթեր Սիթիի ակադեմիայի սան է։ Իր առաջին պրոֆեսիոնալ պայմանագիրը կնքեց 2016 թվականի հուլիսին։ Դեկտեմբերի 6-ին անգլիացին ընդգրկվեց Չեմպիոնների Լիգայի Սելտիկի դեմ խաղի հայտացուցակում, սակայն այդպես էլ խաղադաշտ դուրս չեկավ։ 2017 թվականի հուլիսին Ֆոդենը Մանչեսթեր Սիթիի կազմում մասնակցեց Չեմպիոնների միջազգային գավաթին՝ դաշտ դուրս գալով Մանչեսթեր Յունայթեդի և Ռեալ Մադրիդի դեմ խաղերում։

Իր պրոֆեսիոնալ դեբյուտը Ֆոդենը նշեց 2017 թվականի նոյեմբերի 21-ին՝ փոխարինելով Յայա Տուրեին Չեմպիոնների Լիգայի Ֆեյենորդի դեմ խաղում։ և դառնալով 20-րդ դարում ծնված երրորդ ֆուտբոլիստը, ով հանդես է եկել Չեմպիոնների Լիգայում։ Առաջին հանդիպումը թիմի մեկնարկային կազմում Ֆոդենը անցկացրեց դեկտեմբերի 6-ին՝ Չեմպիոնների Լիգայի Շախտյորի դեմ խաղում՝ դառնալով ամենաերիտասարդ անգլիացի ֆուտբոլիստը, ով դաշտ է դուրս եկել այս մրցաշարում թիմի մեկնարկային կազմում։ Իր դեբյուտը Պրեմիեր Լիգայում նշեց դեկտեմբերի 16-ին՝ փոխարինելով Իլկայ Գյունդոգանին Տոտենհեմի դեմ խաղում։ Դեկտեմբերի 17-ին Ֆոդենը BBC-ի կողմից ճանաչվեց տարվա լավագույն երիտասարդ սպորտսմեն։ 2018 թվականի փետրվարի 25-ին նա փոխարինեց Սերխիո Ագուերոյին Անգլիայի Լիգայի գավաթի եզրափակչի Արսենալի դեմ խաղում՝ օգնելով իր թիմին հաղթել 3-0 հաշվով և նվաճել լիգայի գավաթը։ 2017-18 մրցաշրջանում անգլիացին անցկացրեց 10 հանդիպում՝ դառնալով 1 գոլային փոխանցման հեղինակ։ Մանչեսթեր Սիթին հաղթեց նաև Պրեմիեր Լիգան, իսկ Ֆոդենը դարձավ այդ պահին պատմության ամենաերիտասարդ ֆուտբոլիստը, ով հաղթել է այս մրցաշարը։

2018 թվականի օգոստոսի 5-ին Ֆոդենը Մանչեսթեր Սիթիի մեկնարկային կազմում խաղադաշտ դուրս եկավ Անգլիայի սուպերգավաթի Չելսիի դեմ խաղում՝ այս խաղում դառնալով գոլային փոխանցման հեղինակ և օգնելով Սիթիին նվաճել գավաթը։ Իր առաջին գոլը պրոֆեսիոնալ կարիերայում խփեց սեպտեմբերի 25-ին՝ Անգլիայի գավաթի Օքսֆորդ Յունայթեդի դեմ խաղում՝ այս խաղում նաև գոլային փոխանցում տալով Ռիյադ Մահրեզին։ Դեկտեմբերի 10-ին անգլիացին երկարաձգեց իր պայմանագիրը ակումբի հետ մինչև 2024 թվականը։ 2019 թվականի փետրվարի 16-ին Ֆոդենը դուբլ ձևակերպեց Անգլիայի գավաթի Նյուպորտ Կաունտիի դեմ խաղում։ Իր առաջին գոլը եվրոպական առաջնություններում անգլիացին խփեց մարտի 12-ին՝ Չեմպիոնների Լիգայի 1/8 եզրափակչի Շալկե 04-ի դեմ խաղում և դառնալով Մանչեսթեր Սիթիի պատմության այդ պահին ամենաերիտասարդ ֆուտբոլիստը, ով գոլի հեղինակ է դարձել Չեմպիոնների Լիգայում։ Թիմի մեկնարկային կազմում առաջին անգամ Պրեմիեր Լիգայում խաղադաշտ դուրս եկավ ապրիլի 3-ին՝ Կարդիֆ Սիթիի դեմ խաղում՝ դառնալով Դանիել Սթարիջից հետո ամենաերիտասարդ անգլիացի ֆուտբոլիստը, ով այսպիսի հաջողության է հասել։ Պրեմիեր Լիգայում իր առաջին գոլը խփեց ապրիլի 20-ին՝ Տոտենհեմ Հոտսպուրի դեմ խաղում՝ այս խաղում 1-0 հաշվով հաղթանակ պարգևելով Սիթիին։ 2018-19 մրցաշրջանում Ֆոդենը անցկացրեց 26 հանդիպում բոլոր մրցաշարերում՝ դառնալով 7 գոլի և 2 գոլային փոխանցման հեղինակ, իսկ Մանչեսթեր Սիթին տեղական թրեբլ նվաճեց՝ հաղթելով Պրեմիեր Լիգան, Անգլիայի լիգայի գավաթը և Անգլիայի գավաթը։

2019 թվականի օգոստոսի 4-ին Ֆոդենը իրացրեց 11-մետրանոցը Անգլիայի սուպերգավաթի Լիվերպուլի դեմ խաղում՝ օգնելով Մանչեսթեր Սիթիին հաղթել հետխաղյա 11-մետրանոցների հարվածաշարում և նվաճել գավաթը։

## Միջազգային կարիերա
Ֆոդենը ներկայացրել է Անգլիան բոլոր տարիքային երիտասարդական հավաքականներում։ 2017 թվականի մայիսին նա մինչև 17 տարեկանների հավաքականի կազմում մասնակցեց Եվրոպայի առաջնությանը՝ անցկացնելով 6 հանդիպում և դառնալով 2 գոլի և 1 գոլային փոխանցման հեղինակ՝ գոլերից մեկը խփելով մրցաշարի եզրափակչում, իսկ Անգլիան զբաղեցրեց երկրորդ հորիզոնականը առաջնությունում՝ եզրափակչի հետխաղյա 11-մետրանոցների հարվածաշարում պարտվելով Իսպանիային։ Ֆոդենը ընդգրկվեց մրցաշարի խորհրդանշական հավաքականում։ 2017 թվականի հոկտեմբերին նա մասնակցեց աշխարհի Մ17 առաջնությանը։ Ֆոդենը խաղադաշտ դուրս եկավ իր թիմի բոլոր 7 հանդիպումներին՝ դառնալով 3 գոլի և 1 գոլային փոխանցման հեղինակ և օգնելով Անգլիային հաղթել մրցաշարը։ Նա դուբլ ձևակերպեց առաջնության եզրափակչի Իսպանիայի դեմ խաղում՝ ճանաչվելով մրցաշարի լավագույն ֆուտբոլիստ։ 2019 թվականին Ֆոդենը մասնակցեց Եվրոպայի Մ21 առաջնությանը՝ անցկացնելով 3 հանդիպում և գոլի հեղինակ դառնալով Ֆրանսիայի դեմ խաղում, իսկ Անգլիան դուրս մնաց խմբային փուլից։

## Կարիերայի վիճակագրություն
### Ակումբային վիճակագրություն
*2019 թվականի սեպտեմբերի 24-ի դրությամբ*

## Նվաճումներ
### Ակումբային
**Մանչեսթեր Սիթի**
* Պրեմիեր Լիգա. 2017–18, 2018–19
* Անգլիայի լիգայի գավաթ. 2017–18, 2018–19
*Անգլիայի գավաթ. 2018–19
*Անգլիայի սուպերգավաթ. 2018, 2019

### Միջազգային
**Անգլիա Մ17**
* ՖԻՖԱ աշխարհի Մ17 առաջնություն. 2017
* ՈՒԵՖԱ Եվրոպայի Մ17 առաջնություն. երկրորդ տեղ. 2017

### Անհատական
* Եվրոպայի Մ17 առաջնության խորհրդանշական հավաքական. 2017
* Աշխարհի Մ17 առաջնության լավագույն ֆուտբոլիստ. 2017
*BBC-ի տարվա լավագույն երիտասարդ սպորտսմեն. 2017

## Ծանոթագրություններ

## Արտաքին հղումներ
* Ֆոդենի պաշտոնական Ֆեյսբուքի էջը
* Ֆոդենի պաշտոնական Տվիտերի էջը
* Ֆոդենի պաշտոնական Ինստագրամի էջը
* Ֆոդենը transfermarkt-ում
* Ֆոդենը soccerbase.com-ում
* Ֆոդենը WhoScored.com կայքում
* Ֆոդենը Մանչեսթեր Սիթիի պաշտոնական կայքում
* Ֆոդենը Պրեմիեր Լիգայի պաշտոնական կայքում
* Ֆոդենը ՈՒԵՖԱ-ի պաշտոնական կայքում
* Ֆոդենը ՖԻՖԱ-ի պաշտոնական կայքում

Կատեգորիա:Անգլիայի հավաքականի ֆուտբոլիստներ
Կատեգորիա:Անգլիացի ֆուտբոլիստներ
Կատեգորիա:Մանչեսթեր Սիթիի ֆուտբոլիստներ
Կատեգորիա:ՈՒԵՖԱ Եվրո 2020-ի ֆուտբոլիստներ
Կատեգորիա:ՈՒԵՖԱ Եվրո 2024-ի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ